บ้านบะฮี อำเภอรัตนบุรี จังหวัดสุรินทร์ หมู่บ้านเศรษฐกิจพอเพียงประยุกต์สู่การยกระดับรายได้ครัวเรือน เป็นชุมชนพึ่งตนเองได้
นายคเณศวร เกษอินทร์ นายอำเภอรัตนบุรี พร้อมด้วยนายกณภัทร สมศรี พัฒนาการอำเภอรัตนบุรี นายขวัญเมือง พรมสอน เกษตรอำเภอรัตนบุรี ร่วมกันออกติดตามการดำเนินการพัฒนาศักยภาพของหมู่บ้านบะฮี หมู่ที่ 6 ตำบลเบิด อำเภอรัตนบุรี จังหวัดสุรินทร์ ซึ่งประชาชนในหมู่บ้าน ได้น้อมนำหลักปรัชญาของเศรษฐกิจพอเพียงมาประยุกต์สู่การปฏิบัติในชีวิตประจำวัน สามารถยกระดับรายได้ของครัวเรือน เป็นชุมชนพึ่งตนเองได้ มีความพอเพียงจากระดับครัวเรือนและพัฒนาเป็นกลุ่มผลิตสินค้าพื้นบ้าน ซึ่งสร้างความมั่นคงด้านอาหาร สิ่งแวดล้อม ภายในชุมชน โดยได้รับการส่งเสริมจากภาครัฐให้เข้าร่วมกิจกรรมพัฒนาชุมชนดีเด่น หมู่บ้านเศรษฐกิจพอเพียงจากการเดินเข้าเยี่ยมเยียนประชาชนในชุมชนแต่ละหลังคาเรือนครั้งนี้ นายอำเภอรัตนบุรีและหัวหน้าส่วนราชการ ได้ทราบถึงวิถีชีวิตความเป็นอยู่ของประชาชน ที่มีความหลากหลาย ตั้งแต่ข้าราชการบำนาญ ปราชญ์ชาวบ้าน เกษตรกรรุ่นใหม่ เกษตรกรวิถีเดิม ซึ่งต่างใช้เกษตรอินทรีย์เป็นแนวทางในการดำเนินชีวิตทั้งสิ้น ประชาชนในชุมชนต่างผูกพันช่วยเหลือเกื้อกูลกัน สอดคล้องกับบริบทของวิถีไทย ช่วยลดการทำลายสิ่งแวดล้อม อีกทั้งยังช่วยเพิ่มคุณค่าสินค้าทางการเกษตร ซึ่งนายอำเภอรัตนบุรี จะขอความร่วมมือส่วนราชการสนับสนุนขับเคลื่อนให้ขยายผลสู่ชุมชนอื่นๆ ให้เป็นสถานที่แหล่งเรียนรู้ แหล่งขยายพันธุ์พืชผักทางการเกษตร ที่จะนำความภาคภูมิใจมาสู่อำเภอรัตนบุรี สอดคล้องกับนโยบายของจังหวัดสุรินทร์ “สุรินทร์รุ่งเรือง สู่เมืองเกษตรอินทรีย์”